SKRIFTLIG FORESPØRGSEL E-1059/98

af John Iversen (PSE) til Kommissionen

(6. april 1998)

Om: Konkurrenceregler inden for sporten

Kan Kommissionen be- eller afkræfte, at det er i modstrid med EU's konkurrenceregler, artikel 85, stk. 1, at Dansk Professionelt Bokse-Forbund DPBF forsøger at forhindre et andet dansk bokseforbund DBA i at arrangere stævner i Danmark. DPBF har henvendt sig til den europæiske bokseunion EBU for at forhindre denne i at sende sine boksere til et stævne i Danmark, som er arrangeret af DBA. Yderligere har DPBF lagt hindringer i vejen for, at DBA kan blive medlem af EBU, hvilket ellers ville kunne sikre dette forbund, at boksere fra EBU kan deltage i de stævner, det arrangerer.

1. Er det imod gældende EU-lov at forhindre andre sporsorganisationer i at arrangere stævner?

2. Er det imod gældende EU-lov at forhindre et bokseforbunds optagelse i EBU?

Svar afgivet på Kommissionens vegne af Karel Van Miert

(7. maj 1998)

Det ærede medlem henleder Kommissionens opmærksomhed på de problemer, som det danske bokseforbund DBA er løbet ind i, og spørger, om det er i strid med EU-retten, at én sportsorganisation forhindrer en anden sportsorganisation i at arrangere stævner, og om det ligeledes er i strid med EU-retten, at et bokseforbund forhindres i at blive optaget i Den Europæiske Bokseunion (EBU).

Kommissionen er faktisk i færd med at behandle problemer svarende til DBA's inden for andre sportsgrene. Kommissionen har endnu ikke fastlagt nogen praksis på dette område. Følgende generelle betragtninger kan imidlertid også være relevante for den situation, som det ærede medlem peger på.

I princippet kan enhver sportsklub frit associere sig med andre for at arrangere sportsbegivenheder. Ikke desto mindre har det hidtil været almindeligt anerkendt, at en given sportsgren bedst fremmes ved at danne et enkelt nationalt og et enkelt internationalt forbund for den pågældende sportsgren. Det udelukker ikke, at en given sportsgren kan være organiseret i flere forbund eller unioner med det formål at forøge sportskvaliteten til gavn for klubberne, sportsudøverne og tilskuerne.

Det kan ikke udelukkes, at EU's konkurrenceregler finder anvendelse, hvis et magtfuldt sportsforbund, der allerede er etableret på nationalt eller internationalt plan, lægger hindringer i vejen for dannelsen af et andet forbund, eller hvis en sportsorganisation hindres i at arrangere stævner eller i at blive optaget i et andet forbund på nationalt eller internationalt plan. Spørgsmålet om konkurrencereglernes anvendelse i sådanne situationer må afgøres fra sag til sag efter en specifik vurdering af de faktiske omstændigheder.

For at kunne vurdere Dansk Professionelt Bokse-Forbunds og EBU's praksis med udgangspunkt i traktatens artikel 85 og 86 er det nødvendigt at have fuldt kendskab til alle kendsgerninger i deres rette økonomiske og juridiske kontekst. Oplysningerne fra det ærede medlem er ikke tilstrækkelige til at kunne foretage en sådan vurdering.

Endelig må det understreges, at EU's konkurrenceregler kun kan bringes i anvendelse, hvis det kan påvises, at den pågældende praksis mærkbart påvirker handelen mellem medlemsstater. Er der ikke tilfældet, skal konkurrenceproblemet løses på nationalt plan.